Winona Ryder
Winona Ryder [wɪˈnəʊnə ˈɹaɪdɹ̣] (* as Winona Laura Horowitz 29. Oktober 1971 in Winona, Minnesota) is en US-amerikaansche Schauspelersche.

Leven un Loopbahn 
Ryder is siet 1978 in en Kommun in de Neeg vun Mendocino in Kalifornien opwossen. Ehr Öllern weern in de Hippiebewegung aktiv, ehr Patenunkel weer Timothy Leary.

In’t Johr 1981 is de Familie na Petaluma in Kalifornien ümtogen. In de staatlichen School gell Ryder as Butensietersche, dorüm is se op en private School schickt worrn un to’n Schauspeel-Ünnerricht an’t American Conservatory Theater. Vun en Talentsökersche is se denn bi en Theateropföhren in’t American Conservatory Theater in San Francisco in’t Öller vun dörteihn Johren opdeckt worrn. Se weer in de Utwahl för en Rull in den Film Desert Bloom, de se an’t Enn aver nich speelt hett. Ehr Debüt keem den mit den Film Lucas, de in’n Sommer 1985 in de Neeg vun Chicago dreiht worrn is.

Winona Ryder is al tweemol för den Oscar nomineert wesen för ehr Rullen in de Filmen The Age of Innocence un Little Women. Annere bekanntere Rullen harr se ünner annern in Dracula, Alien: Resurrection, Edward Scissorhands oder Mermaids.

Mit de Johren harr Ryder wat mit verschedene prominente Kollegen, as to’n Bispeel mit Johnny Depp, Christian Slater un Matt Damon. In’t Johr 2002 is se wegen Ladendeveree vun Kledaasch in’n Weert vun 5.000 US-Dollar to en Proovtiet vun dree Johren un en Arbeitsoplaag vun 480 Stünnen veroordeelt worrn. Disse Vörfall hett ehr Loopbahn schaadt, un se töög sik ut de Apentlichkeit torüch. Siet 2006 stünn se denn wedder fakener vör de Kamera un hett denn ok wedder Rullen in spoodrieke Filmen speelt, as to’n Bispeel 2010 in Black Swan

Filmografie

Utteken 
Winona Ryder hett al in jungen Johren teemlich vele Priesen wunnen oder weer vörslahn för Priesen. Ünner annern weer se al tweemol vör den Oscar nomineert in de Kategorien Best Hööftdorstellersche un Best Nevendorstellersche. Wunnen hett se bit hüüt (Juni 2014) föffteihn Priesen, as to’n Bispeel:
 1990: den Young Artist Award in de Kategorie Best Jungdorstellersche in en Speelfilm för Great Balls of Fire
 1990: den NBR Award in de Kategorie Best Nevendorstellersche för Mermaids
 1993: den NBR Award in de Kategorie Best Nevendorstellersche för The Age of the Innocence
 1994: den Golden Globe in de Kategorie Best Nevendorstellersche för The Age of Innocence
 1997: den ShoWest Award in de Kategorie weiblich Star vun’t Johr
 2000: den Peter J. Owens Award vun’t San Francisco International Film Festival
 2000: ehrn Steern op’n Hollywood Walk of Fame
 2009: den Giffoni Award

Literatur 
 Frank Schnelle: Winona Ryder. Das Gesicht der neunziger Jahre. Wilhelm Heyne Verlag, München 1995, ISBN 3-453-08131-5.

Weblenken 

Literatur vun un över Winona Ryder in’n Kataloog vun de Düütschen Natschonalbökeree 

Schauspeler
Börger von de USA
Fru
Boren 1971